Είναι σίγουρο ότι έχεις κατά καιρούς ακούσει διάφορα αρνητικά σχόλια για τον «βασιλιά» του φαγητού. Το ψωμί συνοδεύει σχεδόν όλα τα γεύματά μας, αφού καταναλώνεται με μαρμελάδα για παράδειγμα ως πρωινό ή ως συνοδευτικό με όλα τα άλλα κύρια γεύματα. Συνεπώς, δεν μπορείς αφενός να αγνοήσεις όσους κρούουν τον κώδωνα του κινδύνου για τους επεξεργασμένους άρτους και τις μεγάλες αλυσίδες αρτοποιίας -που εμποτίζουν τα αρτοπαρασκευάσματα με διάφορα διογκωτικά για να πετύχουν καλύτερη εμφάνιση- αλλά ούτε και να πάψεις να τρως ψωμί.

Ωστόσο, ο λόγος για τον οποίο δεν σου προτείνουμε να διαγράψεις το ψωμί από την διατροφή σου δεν σχετίζεται αποκλειστικά και μόνο με την δυσκολία του να το αντικαταστήσεις. Έστω ότι τα κατάφερνες, τα οφέλη θα επισκιάζονταν από τις παρενέργειες αυτής σου της απόφασης, αφού οι κίνδυνοι που διατρέχει η υγεία σου είναι πολλοί περισσότεροι από όσους φαντάζεσαι.

Αρχικά, οι υδατάνθρακες είναι η κύρια πηγή ενέργειας του εγκεφάλου, γι’ αυτό και όταν ελαττώνεις την πρόσληψή τους δεν λειτουργεί σωστά. Επιπλέον, είναι χωρίς καμία αμφιβολία η Νο1 πηγή «καυσίμου» του σώματός σου και χωρίς αυτούς τα κύτταρά σου αποδυναμώνονται και δεν αποδίδουν σωστά. Ταυτόχρονα, οι υδατάνθρακες ολικής αλέσεως, παίζουν ρόλο στο πόσες φυτικές ίνες λαμβάνεις. Αυτές δεν σταθεροποιούν μόνο τα επίπεδα σακχάρου στο αίμα σου, ούτε μειώνουν τον κίνδυνο της παχυσαρκίας και των χρόνιων παθήσεων, αλλά σε στέλνουν και στην τουαλέτα.

Σίγουρα τώρα το ζύμωμα δεν σου φαίνεται άσχημη λύση έτσι; Σου έχουμε την πιο λαχταριστή, εύκολη και νόστιμη συνταγή για σπιτικό ψωμί. Voilà!

ΥΛΙΚΑ

• 600 γρ. αλεύρι (της επιλογής σας)

• 1 πρέζα αλάτι

• 1 κουταλάκι μέλι

• 1 φακελάκι ξερή μαγιά

• Λίγο σουσάμι

ΕΚΤΕΛΕΣΗ



Βάλε σε ένα μπρίκι με χλιαρό νερό το μέλι με την μαγιά και άφησε το σε ζεστό μέρος ή σε φούρνο μικροκυμάτων για περίπου ένα τέταρτο, δηλαδή μέχρι να φουσκώσει η μαγιά.

Μέσα σε μια λεκάνη ρίξε το αλεύρι και τοποθέτησε το αλάτι στο κέντρο. Ρίξε τη μαγιά από το μπρίκι περιμετρικά στην λεκάνη, ούτως ώστε να μην έρθει σε επαφή το αλάτι με την μαγιά.

Ζύμωσε το μείγμα και προσέθεσε αλεύρι εάν χρειαστεί μέχρι να έχει την υφή πλαστελίνης. Άφησε το σε ζεστό μέρος μέχρι να φουσκώσει, δώσε στη ζύμη το σχήμα που θες και πασπάλισε με σουσάμι.

Ξέρεις τι έμεινε; Το ψήσιμο! Στους διακόσιους βαθμούς μέχρι να ροδίσει η κόρα. Μην ξεχάσεις να το χαράξεις και να το ραντίσεις με νερό για να έχει πιο όμορφο χρώμα.

Το σπίτι θα μυρίσει σαν παραδοσιακός ξυλόφουρνος.